

VLADA REPUBLIKE HRVATSKE

Zagreb, 16. veljače 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo poljoprivrede |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Izmjena Programa državne potpore za kompenzaciju rasta cijene energenata u sektorima prerade poljoprivrednih proizvoda   |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 39. stavka 2. Zakona o poljoprivredi („Narodne novine“, br. 118/18., 42/20., 127/20.- Odluka Ustavnog suda Republike Hrvatske, 52/21. i 152/22.), a u vezi s točkom 1. Zaključka Vlade Republike Hrvatske u vezi s mjerom potpore za kompenzaciju rasta cijena energenata u sektorima prerade poljoprivrednih proizvoda („Narodne novine“, broj 104/22.), Vlada Republike Hrvatske je na sjednici održanoj \_\_\_\_\_\_\_\_\_2023. donijela

**O D L U K U**

**o donošenju Izmjena Programa državne potpore za kompenzaciju rasta cijene energenata u sektorima prerade poljoprivrednih proizvoda**

**I.**

Donose se Izmjene Programa državne potpore za kompenzaciju rasta cijene energenata u sektorima prerade poljoprivrednih proizvoda, u tekstu koji je Vladi Republike Hrvatske dostavilo Ministarstvo poljoprivrede aktom, KLASA: 011-01/22-01/73, URBROJ: 525-13/862-23-26, od 7. veljače 2023.

**II.**

Ukupna vrijednost Izmjena Programa iz točke I. ove Odluke iznosi 26.544.562,00 eura.

Sredstva za provedbu Izmjena Programa iz točke I. ove Odluke planirana su kako slijedi:

* iznos od 19.908.421,00 eura u 2023. godini osiguran je u Državnom proračunu Republike Hrvatske za 2023. godinu i projekcijama za 2024. i 2025. godinu u okviru financijskog plana Ministarstva poljoprivrede
* preostala sredstva u iznosu od 6.636.141,00 eura planirat će se prilikom izrade državnog proračuna Republike Hrvatske za 2024. godinu u okviru danih limita ukupnih rashoda za razdjel 060 Ministarstvo poljoprivrede.

**III.**

Zadužuje se Ministarstvo poljoprivrede da o donošenju ove Odluke izvijesti Agenciju za plaćanja u poljoprivredi, ribarstvu i ruralnom razvoju.

**IV.**

Zadužuje se Ministarstvo poljoprivrede da na svojim mrežnim stranicama objavi Izmjene Programa iz točke I. ove Odluke.

**V.**

Ova Odluka stupa na snagu danom donošenja.

PREDSJEDNIK

mr. sc. Andrej Plenković

**OBRAZLOŽENJE**

Program državne potpore za kompenzaciju rasta cijene energenata u sektorima prerade poljoprivrednih proizvoda (u daljnjem tekstu: Program) izrađen je na temelju članka 39. Zakona o poljoprivredi („Narodne novine“, br. 118/18., 42/20., 127/20.- Odluka Ustavnog suda Republike Hrvatske, 52/21. i 152/22.), a njime se uređuje dodjela državne potpore na temelju Komunikacije Komisije Privremeni okvir za mjere državne potpore u kriznim situacijama za potporu gospodarstvu nakon ruske agresije na Ukrajinu od 28. listopada 2022. (SL C 426/1, 9.11.2022.) (u daljnjem tekstu: Privremeni krizni okvir).

Cilj Programa je pružiti potporu subjektima koji djeluju u sektoru prerade poljoprivrednih proizvoda kako bi se ublažila iznimno velika povećanja cijena energenata koji sudjeluju s visokim udjelom u troškovima njihovog poslovanja. Potporom se nastoje sanirati pretrpljeni gubici, osigurati likvidnost subjekata koji djeluju u sektoru prerade poljoprivrednih proizvoda i održati proizvodnju.

Vlada Republike Hrvatske na sjednici održanoj dana 9. prosinca 2022. godine donijela je Odluku o donošenju Programa KLASA: 022-03/22-04/477, URBROJ: 50302-05/14-22-1.

Ministarstvo poljoprivrede dužno je poštovati „klauzulu mirovanja“, stoga nije dodjeljivalo potporu temeljem Programa prije ishođenja odluke Europske komisije. Tijekom procesa odobrenja Programa Europska komisija zatražila je od Ministarstva dodatna obrazloženja i jasnije propisivanje odredbi. Dana 12. siječnja 2023. godine Europska komisija odobrila je Program, te je isti registriran pod oznakom SA.104708.

Izmjenama Programa jasnije se propisuje način izračuna troška i razdoblje prihvatljivo za potporu u Mjeri 1, te neprihvatljive količine energenata ukoliko su nabavljene od strane dobavljača koji je dio istog poduzetnika kao i korisnik u Mjeri 2.

Predmetni Program će se financirati u okviru sredstava Državnog proračuna, unutar financijskog plana Ministarstva poljoprivrede na aktivnosti T865047 Program potpore za kompenzaciju rasta cijena energenata u sektorima prerade poljoprivrednih proizvoda, u ukupnom iznosu od 26.544.562,00 eura.

Nastavno na navedeno Ministarstvo poljoprivrede predlaže Vladi Republike Hrvatske donošenje Odluke o izmjenama i dopunama Programa državne potpore za kompenzaciju rasta cijene energenata u sektorima prerade poljoprivrednih proizvoda.